Ymgynghoriad: Amcanion Cydraddoldeb Strategol Drafft

# Ynglŷn â’r ymgynghoriad hwn

Mae’r ymgynghoriad hwn yn ymwneud â Chynllun Cydraddoldeb Strategol” arfaethedig y Cyngor. Dan Ddeddf Cydraddoldeb (2010), rhaid i awdurdodau lleol yng Nghymru gyhoeddi Cynllun Cydraddoldeb Strategol sy’n nodi’r amcanion a’r blaenoriaethau y mae eisiau eu cyflawni dros gyfnod o bedair blynedd. Gelwir y blaenoriaethau hyn yn “Amcanion Cydraddoldeb”.

Mae’r ddogfen hon yn cyflwyno Amcanion Cydraddoldeb drafft Cyngor Dinas Casnewydd ac yn nodi sut rydym wedi eu nodi. Yna mae’n gofyn nifer o gwestiynau o ran sut rydych chi (aelod o’r cyhoedd) yn teimlo amdanynt.

# ein dyletswyddau cydraddoldeb

### Y ddyletswydd gyffredinol

**Wrth wneud penderfyniadau a darparu gwasanaethau, rhaid i ni ystyried y canlynol:**

• Dileu gwahaniaethu, aflonyddu ac erledigaeth ac ymddygiad arall y mae’r Ddeddf yn ei wahardd.

• Hyrwyddo cyfle cyfartal rhwng pobl sy’n rhannu nodwedd a ddiogelir berthnasol a’r rhai nad ydynt yn rhannu’r nodwedd honno (ceir esboniad o’r nodweddion a ddiogelir yn hwyrach yn yr adroddiad).

• Meithrin perthynas dda rhwng pobl sy'n rhannu nodwedd a ddiogelir berthnasol a’r rhai nad ydynt yn rhannu'r nodwedd honno.

Wrth feddwl am sut mae gwella cyfle cyfartal rhwng pobl sy’n rhannu nodwedd a ddiogelir berthnasol a’r rhai nad oes ganddynt nodwedd a ddiogelir, mae angen:

• Diddymu neu leihau anfantais i’r bobl sy’n rhannu nodwedd a ddiogelir ac sy’n gysylltiedig â’r nodwedd honno.

• Ateb anghenion pobl sy’n rhannu nodwedd a ddiogelir sy’n wahanol i anghenion pobl hebddi.

• Annog pobl sy’n rhannu nodwedd a ddiogelir i gymryd rhan mewn bywyd cyhoeddus neu mewn unrhyw weithgaredd y mae cyfraddau cyfranogi pobl felly ynddo yn isel. Mae rhaid hefyd i ni feddwl yn benodol am sut bydd yn mynd i’r afael â rhagfarn ac yn hyrwyddo dealltwriaeth.

### Dyletswyddau Penodol

Mae’r Ddeddf Cydraddoldeb yn rhoi grym i wneud rheoliadau sy’n gosod dyletswyddau ar gyrff cyhoeddus i gynorthwyo ag ateb y ddyletswydd gyffredinol yn well; gelwir y rhain yn Ddyletswyddau Cydraddoldeb Penodol y Sector Cyhoeddus ac maen nhw’n wahanol yng Nghymru, yr Alban a Lloegr. Mae’r Dyletswyddau Penodol yn sylfaen i’r Ddyletswydd Gyffredinol sydd wedi eu datblygu o gwmpas pedair prif egwyddor:

1. Defnyddio tystiolaeth

2. Cynnwys ac Ymgynghori

3. Tryloywder

4. Arweinyddiaeth

### Pwy mae Deddf Cydraddoldeb 2010 yn ei ddiogelu?

Mae’n anghyfreithlon gwahaniaethu rhywun oherwydd ei nodwedd a ddiogelir. Dyma’r term a ddefnyddir yn Neddf Cydraddoldeb 2010 i nodi’r mathau o bethau sy’n effeithio ar sut caiff pobl eu trin ac a allai olygu bod pobl yn profi gwahaniaethu.

Mae’r gyfraith wedi ei llunio i’w diogelu, dyma nhw:

➧ oedran ➧ rhyw

➧ anabledd ➧ cyfeiriadedd rhywiol

➧ ailbennu rhywedd ➧ hil

➧ crefydd neu gred ➧ beichiogrwydd a   
 mamolaeth ➧ priodas a phartneriaeth sifil

# Ein Hamcanion Cydraddoldeb drafft

## Arweinyddiaeth, Llywodraethiant a Chymryd Rhan

**“Mae gan Gyngor Dinas Casnewydd arweinyddiaeth gref a llywodraethiant cryf ar faterion cydraddoldeb, sy’n sicrhau prosesau monitro cadarn ac ymgysylltiad ystyrlon rheolaidd â rhanddeiliaid”**

Mae’r Amcan Cydraddoldeb yn canolbwyntio ar y rôl y gall Cyngor Dinas Casnewydd ei chwarae o ran hyrwyddo cydraddoldeb, sut allwn roi’r agenda wrth wraidd ein prosesau gwneud penderfyniadau, a sut allwn sicrhau ein bod yn cyflawni yn erbyn ein ymrwymiadau a chynnwys pobl leol yn y penderfyniadau sy’n effeithio arnynt.

## Gwasanaeth Cwsmeriaid a Mynediad

**“Mae gwasanaethau Cyngor Dinas Casnewydd yn hygyrch i bawb yng Nghasnewydd, yn cynnig gwasanaethau cynhwysol ac sy’n ystyried anghenion unigolion”**

Mae’r Amcan Cydraddoldeb yn canolbwyntio ar pa mor hygyrch yw’r gwasanaethau a ddarperir gan y Cyngor, mae hefyd yn canolbwyntio ar sut allwn ystyried anghenion amrywiol cymunedau wrth ddylunio gwasanaethau newydd neu addasu’r rhai presennol.

## Gweithlu Cynrychioliadol

**“Mae gan Gyngor Dinas Casnewydd weithlu sy’n cynrychioli’r ddinas a gweithlu gyda diwylliant cynhwysol sy’n recriwtio, datblygu ac yn cadw staff”**

Mae’r Amcan Cydraddoldeb hwn yn canolbwyntio ar ein staff, sut allwn ni fod yn fwy cynrychiadol o’r cymunedau a wasanaethwn ar bob lefel ar draws y sefydliad, a sut allwn ni gefnogi staff i gyflawni eu potensial.

## Cydlyniad Cymunedol

**“Mae Cyngor Dinas Casnewydd yn cyfrannu at Ddinas Casnewydd yn dod yn lle diogel i bawb, hyrwyddo perthnasau cadarnhaol rhwng gwahanol gymunedau, cefnogi integreiddio a chydnabod yn effeithiol y tensiwn sy’n codi mewn cymunedau”**

Mae’r Amcan Cydraddoldeb hwn yn canolbwyntio ar greu cymunedau sydd â’r un gwerthoedd, lle croesewir amrywiaeth a lle mae pobl yn teimlo ymdeimlad o gysylltiad â ble maen nhw’n byw

## Dysgu’n Dda

**“Mae Cyngor Dinas Casnewydd yn cefnogi lles a chyrhaeddiad disgyblion y ddinas, ac yn ceisio ymdrin ag unrhyw anghyfartaledd o ran cyflawniad ymysg dysgwyr sy'n agored i niwed”**

Mae’r Amcan Cydraddoldeb hwn yn canolbwyntio ar sut rydym yn gweithio ag ysgolion i’w cefnogi i ymdrin â meysydd o anghydraddoldeb a allai fodoli rhwng gwahanol grwpiau o ddisgyblion.

## Byw’n Annibynnol

**“Mae Cyngor Dinas Casnewydd yn cyfrannu at wneud y ddinas yn lle gwych i fyw, tyfu’n hŷn a byw’n annibynnol ynddo”**

Mae’r Amcan Cydraddoldeb hwn yn canolbwyntio ar sut all yr awdurdod gefnogi pobl i fyw’n fwy annibynnol, a sut allwn ni gynnig mwy o gymorth tai sy’n ateb angen unigol.

# **Ein Hamcanion Cydraddoldeb**

Mae’r adran hon yn esbonio sut rydym wedi datblygu ein Hamcanion Cydraddoldeb drafft.

Rydym wedi gwneud hyn drwy edrych ar themâu eang sydd eisoes wedi’u nodi yn nogfennau strategol presennol y Cyngor, mae hyn yn cynnwys ein Cynlluniau Lles a Chorfforaethol. Mae’r cynlluniau hyn eisoes yn nodi meysydd gwaith allweddol yn seiliedig ar ymchwil presennol a dealltwriaeth o angen cenedlaethol a lleol.

Hefyd, rydym hefyd wedi ystyried dogfennau allanol allweddol fel ‘Is Wales Fairer? y Comisiwn Cydraddoldeb a Hawliau Dynol: Adroddiad ‘The State of Human Rights and Equality’ (2018), sy’n cynnig asesiad eang o anghydraddoldeb yng Nghymru. Rydym hefyd wedi mapio ein Hamcanion Cydraddoldeb drafft yn erbyn gwaith cydraddoldeb strategol Llywodraeth Cymru, gan ystyried dogfennau fel y Nation of Sanctuary Plan, Hate Crime Framework for Action, a’r fframwaith Action on Disability.

Cyflwynir y prif themâu a nodir yn y Matrics Polisi isod:

|  |  |  |  |  |
| --- | --- | --- | --- | --- |
|  | Dangosydd CCHD\* | Cynllun Lles CDC | Cynllun Corfforaethol CDC | Llywodraeth Cymru |
| Arweinyddiaeth, Llywodraethu a  Chymryd Rhan | **X** | **X** | **X** | **X** |
| Gwasanaethau Cwsmeriaid a Mynediad | **X** |  | **X** |  |
| Gweithlu Cynrychioliadol | **X** | **X** |  | **X** |
| Cydlyniad Cymunedol | **X** | **X** | **X** | **X** |
| Dysgu’n Dda | **X** | **X** | **X** | **X** |
| Byw’n Annibynnol | **X** | **X** |  | **X** |

**\*Y Comisiwn Cydraddoldeb a Hawliau Dynol, Corff Rheoliadol**

## Arweinyddiaeth, Llywodraethiant a Chymryd Rhan

**“Mae gan Gyngor Dinas Casnewydd arweinyddiaeth gref a llywodraethiant cryf ar faterion cydraddoldeb, sy’n sicrhau prosesau monitro cadarn ac ymgysylltiad ystyrlon rheolaidd â rhanddeiliaid”**

Mae’r rôl y mae arweinyddiaeth gadarnhaol, llywodraethiant cryf ac ymgysylltiad rheolaidd yn ei chwarae o ran hyrwyddo’r agenda cydraddoldeb i’w gweld yn amlwg mewn nifer o ddogfennau polisi allweddol. Mae Cynllun Cydraddoldeb Strategol drafft Llywodraeth Cymru yn amlygu nid yn unig ei nod o sicrhau bod Cymru (a Sector Cyhoeddus Cymru) yn arwain y ffordd o ran cydraddoldeb rhywiol, ond hefyd y rôl ganolog y mae anghydraddoldeb yn ei chwarae o ran ei weledigaeth i Gymru.

**Is Wales Fairer y CCHD? Mae’r adolygiad** yn amlygu rôl bwysig arweinyddiaeth gref o ran cynnwys egwyddorion Cydraddoldeb mewn sefydliad ac hefyd yn cydnabod bod “Cyfraniad cymunedau mewn prosesau gwneud penderfyniadau yn bwysig i alluogi pobl i ddylanwadu ar y penderfyniadau hynny sy’n effeithio arnyn nhw mewn gwahanol rannau o fywyd” (2019, 101).

Mae **Cynllun Lles Casnewydd** yn nodi bod ymgysylltu â phobl leol yn allweddol o ran datblygu a darparu gwasanaethau priodol ac mae’n cydnabod pa mor bwysig yw casglu gwybodaeth gywir am gwsmeriaid er mwyn nodi gwahanol ganlyniadau rhwng gwahanol adrannau o boblogaeth y ddinas (2017, 29).

Mae’r ymrwymiad hwn i wrando ar anghenion pobl Casnewydd hefyd i’w weld yng **Nghynllun Corfforaethol 2017-2022** yr awdurdod sy’n nodi’r prif egwyddorion dylunio sefydliadol sy’n berthnasol i’r Amcan Cydraddoldeb drafft hwn, sef **Galluogi a Meithrin Gallu, Rôl Dinasyddion, a defnyddio Tystiolaeth fel sail.**  Mae’r egwyddorion hyn yn sicrhau bod gwasanaethau a phenderfyniadau yn cael eu llunio gan leisiau a phrofiadau dinasyddion sy’n cynrychioli ein dinas amrywiol.

## Gwasanaeth Cwsmeriaid a Mynediad

**“Mae Cyngor Dinas Casnewydd yn hygyrch i’n cymunedau amrywiol, yn cynnig gwasanaeth sy’n gynhwysol ac yn ystyried anghenion unigol”**

Mae dros 73,000 o bobl yn ymweld â’r Ganolfan Ddinesig a’r Orsaf Wybodaeth yn flynyddol, gan ddefnyddio nifer helaeth o wahanol wasanaethau. Dros oes y Strategaeth Cydraddoldeb, byddwn yn ystyried symud tuag at ffyrdd newydd o ymgysylltu â’r cyhoedd, gan gynnwys digitaleiddio gwasanaethau ymhellach a sefydlu Hybiau Cymdogaeth ledled y ddinas. Mae’n hanfodol ein bod yn ystyried effaith y newidiadau hyn ar bob un o’n cymunedau, a’n bod yn gweithio tuag at wasanaeth sy’n hygyrch i bawb.

Mae **Cynllun Corfforaethol 2017-2022 yr awdurdod** yn nodi nifer o ddyheadau ar gyfer gwella gwasanaethau cwsmeriaid dros yr ychydig flynyddoedd nesaf, gan gynnwys gwella mynediad ar-lein i wasanaethau’r cyngor a chreu ein Hybiau Cymdodgaeth.

Mae **Adolygiad Is Wales Fairer 2018 y CCHD** yn cynnwys mynediad i wasanaethau fel dangosydd cydraddoldeb allweddol, gan ddefnyddio nifer o themâu gan gynnwys mynediad i ddiwylliant, hamdden a chwaraeon. Mae’r adroddiad hefyd yn cynnwys rhwystrau a wynebir o bosibl gan gymunedau penodol, gan gynnwys ofni gwahaniaethu a hygyrchedd gwael. Bydd gwaith ar yr amcan hwn yn canolbwyntio ar y cymunedau hynny a allai gael eu heffeithio gan y rhwystrau hyn.

## Gweithlu Cynrychioliadol

**“Mae gan Gyngor Dinas Casnewydd weithlu sy’n cynrychioli demograffeg y ddinas a gweithlu gyda diwylliant cynhwysol sy’n recriwtio, datblygu ac yn cadw staff”**

Mae darparu gweithlu cynrychiadol yn barhad o’n Cynllun Cydraddoldeb Strategol blaenorol, ac mae’n cynrychioli darn o waith parhaus a fydd yn parhau i ddatblygu esblygiad y ddinas. Mae cael gweithlu cynrychiadol yn allweddol o ran sicrhau bod y cyhoedd yn ymddiried ynom, a bod gennym yr amrywiaeth o syniadau, sgiliau, a phrofiad sydd eu hangen i ateb anghenion y ddinas.

Ar hyn o bryd, mae 4.4% o’n cyflogeion yn nodi eu bod o gefndir Pobl Dduon ac Asiaidd a lleiafrifoedd ethnig, o gymharu â ffigurau cyfrifiad o tua 10% ar gyfer dinas Casnewydd. Mae merched yn cael eu gor-gynrychioli yn y gweithlu gyda thua 76%, fodd bynnag mae ein [adroddiad bwlch cyflog rhwng y rhywiau](https://view.pagetiger.com/Newport-City-Demo-Theme/genderpaygap2019) yn awgrymu bwlch cyflog rhwng y rhywiau o tua 4.8%. Yn ogystal â hyn, dim ond 1% o’n cyflogeion sy’n nodi eu bod yn anabl. Rydym yn cydnabod bod mwy i’w wneud, o ran gwella safon y data demograffig a gasglwn am ein staff, a sut rydym yn defnyddio hyn i lunio ein gwaith.

Mae **Adolygiad 2018 y CCHD** yn amlygu amrywiaeth y gweithlu fel thema bwysig, ac yn nodi y dylid ceisio sicrhau lefelau gwell o ran amrywiaeth yn y gweithlu (CCHD 2018, t.31). Mae’r adolygiad hwn hefyd yn nodi’n glir y dylai’r broses o symud tuag at weithluoedd mwy amrywiol fod yn fwy cynhwysol, gan nodi pryderon bod “pobl anabl yn llai tebygol na phobl nad ydynt yn anabl o weithio mewn swyddi rheoli neu broffesiynol sy’n dueddol o gael cyflogau uwch (CCHD, Tudalen 29), a bod pobl ifanc duon ac Asiaidd a lleiafrifoedd ethnig yn cael eu tangynrychioli mewn cynlluniau prentisiaeth. Mae hyn wedi’i amlygu yng **Nghynllun Lles Casnewydd** sy’n amlygu’r rôl bwysig sydd gan weithluoedd cynrychiadol o ran gwneud y ddinas a’r cyngor deimlo’n gynhwysol i wahanol grwpiau (NWBP 2019, 13).

Mae rhaglen **Cydraddoldeb a Chynhwysiant Llywodraeth Cymru** hefyd yn ymdrin â’r pwnc cynrychiolaeth yn y gweithlu, gyda nifer o sefydliadau a ariennir trwy Raglen Cydraddoldeb a Chynhwysiant Llywodraeth Cymru wedi lansio mentrau â’r nod o gynyddu cyfranogiad o grwpiau a dangynrychiolir. Mae amcan cydraddoldeb 8 drafft Llywodraeth Cymru hefyd yn dymuno i “sector cyhoeddus Cymru arwain y ffordd gyda sefydliadau a chyflogwyr cynhwysol ac amrywiol”.

## Cydlyniad Cymunedol

**“Mae Cyngor Dinas Casnewydd yn cyfrannu at Ddinas Casnewydd yn dod yn lle diogel i bawb, hyrwyddo perthnasau cadarnhaol rhwng gwahanol gymunedau, cefnogi integreiddio a chydnabod yn effeithiol y tensiwn sy’n codi mewn cymunedau”**

Mae creu a chefnogi cymunedau cydlynol yn parhau’n flaenoriaeth i’r awdurdod, yn enwedig wrth i ni barhau i brofi effeithiau’r penderfyniad i adael yr Undeb Ewropeaidd, a gweld bygythiadau o ran cydlyniad yn parhau i dyfu, gan gynnwys lefelau o drosedd casineb ledled Cymru.

Mae gan Gasnewydd hanes hir o ymfudo ac rydym yn parhau i groesawu newydd-ddyfodiaid i’r ddinas, fodd bynnag rydym hefyd yn ymwybodol o bwysigrwydd integreiddio effeithiol sy’n rhoi cyfrifoldebau ar newydd-ddyfodiaid a chymunedau sy’n eu derbyn. Mae hefyd angen i ni gefnogi dinasyddion yr UE sy’n byw yng Nghasnewydd i barhau i wneud hynny wedi Brexit, gan sicrhau bod pawb sy’n byw yng Nghasnewydd yn teimlo ymdeimlad o berthyn ac ymdeimlad cyffredin o bwrpas.

Mae’r **Adolygiad CCHD** yn amlygu arwyddocad Trosedd Casineb ar hyd a lled Cymru a Lloger, gan nodi Ethnigrwydd a Chrefydd fel y cymhelliant ar gyfer y mwyafrif o droseddau Casineb, a thuedd cynyddol o ran Troseddau Casineb sy’n cael eu cymell gan gyfeiriadedd rhywiol, hunaniaeth trawsryweddol ac anabledd (2017, t. 93-94). Mae trosedd casineb yng Nghasnewydd yn parhau i godi’n flynyddol, er ein bod yn gwybod nad yw pob achos yn cael eu hadrodd gan nifer o gymunedau, yn enwedig LGBTQ+ a phobl anabl.

Mae gan y thema hon hefyd gysylltiadau cryf â **Chynllun Lles Casnewydd** ac â’r Nodau Lles trosfwaol “Cymru o gymunedau cydlynol” a “Cymru mwy cyfartal”. Mae’r amcan hwn yn cefnogi prif flaenoriaethau’r awdurdod sydd wedi’u nodi yn y **Cynllun Corfforaethol**, yn benodol y rheiny sy’n ymrwymo i ddarparu “Cymunedau Cryf” a “Dinas Ffyniannus”.

Mae’r amcan drafft hwn hefyd yn gysylltiedig â blaenoriaethau strategol **Llywodraeth Cymru**, yn benodol eu Hamcanion Cydraddoldeb 5 a 6 drafft sy’n nodi ymrwymiadau i wella Cydlyniad Cymunedol trwy “gael gwared ar gam-drin seiliedig ar hunaniaeth, aflonyddwch, trosedd casineb a bwlio” a chreu “Cymru â chymunedau cydlynol sy’n gryf, teg a chyfartal”.

## Dysgu’n Dda

**“Mae Cyngor Dinas Casnewydd yn cefnogi lles a chyrhaeddiad ein holl ddisgyblion, gan fynd i’r afael ag unrhyw anghyfartaledd o ran cyflawniad dysgwyr agored i niwed”**

Mae’r Amcanion Cydraddoldeb arfaethedig yn cydnabod y rôl allweddol sydd gan addysg i’w chwarae o ran dileu rhwystrau a chynnig cyfleodd i alluogi i’n holl blant a phobl ifanc gyrraedd eu potensial.

Mae ‘Cynllun Dysgu’n Dda 2019-2022’ ein Gwasanaethau Addysg yn nodi uchelgeisiau ar gyfer pawb sy’n gweithio yn y Gwasanaethau Addysg yng Nghasnewydd i wella lles disgyblion yn ein hysgolion mewn ffyrdd sy’n adlewyrchu amcanion lles y cyngor. Bydd ein gwaith dan yr amcan hwn yn gysylltiedig â’r Cynllun Dysgu’n Dda, sydd â ffocws penodol ar ganlyniadau addysgol dysgwyr sy’n agored i niwed.

Mae **adolygiad y CCHD** yn cefnogi ffocws ar ddysgwyr sy'n agored i niwed, ac yn amlygu’r anghyfartaledd o ran cyfraddau gwahardd ar draws gwahanol grwpiau (2018, t.15). Mae’r adroddiad hefyd yn nodi nifer o faterion mewn perthynas ag anghyfartaledd mewn cyrhaeddiad addysgol.

Mae’r gwasanaethau addysg yn chwarae rôl allweddol o ran darparu holl amcanion **Cynllun Lles Casnewydd**, ond yn fwyaf perthnasol mae ein hymrwymiad i sicrhau bod “pobl yn meddu ar y sgiliau a’r cyfleoedd i ddod o hyd i waith addas a chyfrannu at dwf economaidd cynaliadwy”. (NWBP Tudalen 13). Mae **Cynllun Corfforaethol** yr awdurdod hefyd yn nodi y bydd “integreiddio, addysg da a chyfleoedd cyflogaeth yn helpu i gynnal cymunedau cydlynol” (CC Tudalen 42).

## BYW’N ANNIBYNNOL

**“Mae Cyngor Dinas Casnewydd yn cyfrannu at wneud y ddinas yn lle gwych i fyw, tyfu’n hŷn a byw’n annibynnol ynddo”**

Mae’r Amcan Cydraddoldeb hwn yn canolbwyntio ar sut all yr awdurdod gefnogi pobl i fyw’n fwy annibynnol, a sut allwn ni gynnig amrywiaeth gwell o gymorth tai sy’n ateb anghenion unigol.

Mae **adolygiad y CCHD** yn nodi’r maes hwn fel un y dylai’r sector cyhoeddus yng Nghymru ganolbwyntio arno, gan nodi “Dylai pawb gael y rhyddid i fwynhau safon byw digonol, gydag annibyniaeth a diogelwch, a chael gofal a chymorth pan fo angen” (2018, t.46). Mae’r adolygiad yn mynd ymlaen i amlygu nifer o brif heriau yn y maes hwn fel darpariaeth gyfyngedig o ran tai wedi’u haddasu, data monitro cydraddoldeb gwael a mwy o dlodi, sy’n effeithio ar bobl ifanc a phobl anabl gan mwyaf.

Mae’r Amcan Cydraddoldeb hefyd yn ymwneud ag un o’r 5 “Ymyriad Trawsbynciol” sy’n ymddangos yng **Nghynllun Lles Casnewydd**. Mae’r cynllun yn amlygu pa mor bwysig yw creu ‘Cynnig Casnewydd’ clir sy’n cyflwyno pecyn cyflawn (o beth?) sy’n cynnwys tai hygyrch (2018, t.14). Mae’r Amcan Cydraddoldeb hwn hefyd yn berthnasol i nifer o ddogfennau polisi eraill Cyngor Dinas Casnewydd, yn enwedig **Strategaeth Byw’n Annibynnol** 2017 y Cyngor sy’n ceisio rhoi mwy o ddewis a rheolaeth i bobl yng Nghasnewydd o ran eu sefyllfa fyw.

Mae’r Amcan Cydraddoldeb hwn hefyd yn berthnasol i nifer o brif themâu yn ffrwd gwaith Cydraddoldeb a Chynhwysiant Llywodraeth Cymru. O fewn eu strategaeth ar “[Yr Hawl i Fyw’n Annibynnol](https://gov.wales/sites/default/files/publications/2019-09/action-on-disability-the-right-to-independent-living-framework-and-action-plan.pdf)”, mae Llywodraeth Cymru yn pwysleisio y dylai’r sector cyhoeddus yng Nghymru gael y “Model Cymdeithasol o Anabledd” wrth wraidd eu dull o ran dylunio gwasanaethau cyhoeddus, a dylai pawb gael yr un **rhyddid, urddas, dewis a rheolaeth** gartref, yn y gwaith, mewn addysg ac yn y gymuned (2019, p.6).

# Cwestiynau’r ymgynghoriad

**Cwestiwn 1: Ydych chi’n cytuno â’r Amcan Cydraddoldeb 1 drafft (Arwain, Llywodraethu, Cynnwys) a gynigir gan yr awdurdod?**

Ydw  Nac ydw

Os na, pam? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Cwestiwn 2: Ydych chi’n cytuno gyda’r Amcan Cydraddoldeb 2 drafft (Gwasanaeth Cwsmeriaid a Mynediad) a gynigir gan yr awdurdod?**

Ydw  Nac ydw

Os na, pam? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Cwestiwn 3: Ydych chi’n cytuno gyda’r Amcan Cydraddoldeb 3 drafft (Gweithlu Cynrychioladol) a gynigir gan yr awdurdod?**

Ydw  Nac ydw

Os na, pam? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Cwestiwn 4: Ydych chi’n cytuno gyda’r Amcan Cydraddoldeb 4 drafft (Cydlyniant Cymunedol) a gynigir gan yr awdurdod?**

Ydw  Nac ydw

Os na, pam? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Cwestiwn 5: Ydych chi’n cytuno gyda’r Amcan Cydraddoldeb 5 drafft (Dysgu’n Dda) a gynigir gan yr awdurdod?**

Ydw  Nac ydw

Os na, pam? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Cwestiwn 6: Ydych chi’n cytuno gyda’r Amcan Cydraddoldeb 6 drafft (Byw’n Annibynnol) a gynigir gan yr awdurdod?**

Ydw  Nac ydw

Os na, pam? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Cwestiwn 7: Ydych chi’n credu bod unrhyw feysydd cydraddoldeb nad yw’r Amcanion Cydraddoldeb drafft yn ymdrin â nhw ac sydd o bwys mawr i chi?**

Ydw  Nac ydw

**Os ydych, beth?** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Cwestiwn 8: Hoffem glywed eich barn ar effaith yr Amcanion Cydraddoldeb Strategol a gynigir ar y Gymraeg, yn benodol ar gyfleoedd pobl i ddefnyddio’r Gymraeg a pheidio â thrin y Gymraeg yn llai ffafriol na’r Saesneg. Pa effaith allai godi yn eich barn chi? Sut gallen ni gynyddu momentwm a chynyddu effaith gadarnhaol yr effeithiau hyn, neu beth allwn ni ei wneud i’w lliniaru os ydych yn credu y bydd effeithiau negyddol?**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Cwestiwn 9: Rydym wedi gofyn nifer o gwestiynau penodol. Os oes gennych faterion tebyg nad ydyn ni wedi cyfeirio’n benodol atyn nhw, defnyddiwch y gofod hwn i sôn amdanynt:**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_